text: Esbjerg og Horsens i åben kamp om overlevelse
  28 maj 2017 kl. 10.12
  I søndagens kamp mellem Esbjerg og Horsens bliver det afgjort, hvem der får lov at blive i Superligaen.
  Efter 1-1 i det første opgør for en uge siden skal Esbjerg og Horsens søndag eftermiddag kæmpe for at undgå direkte nedrykning fra Superligaen.
  - Der venter en intens duelkamp, hvor alle ved, hvor meget der er på spil. Taberen rykker ud af Superligaen - det er meget simpelt, siger Horsens-træner Bo Henriksen til klubbens hjemmeside.
  Også i Esbjergs lejr er der fuldt fokus på dagens afgørende kamp. Horsens scorede på Esbjergs hjemmebane for en uge siden, og derfor er Esbjerg i dag tvunget til at komme på måltavlen.
  - Jeg er slet ikke i tvivl om, at vi scorer mål. Vi kontrollerede kampen i lange perioder i Esbjerg, mens modstanderne spillede med, hvad de er gode til, siger træner Lars ”Lungi” Sørensen.
  - Søndag bliver det vigtigt, at vi får scoret i de perioder, hvor vi dominerer og står højt på banen, siger Lars ”Lungi” Sørensen.
  Den afgørende nedrykningsduel mellem Horsens og Esbjerg fløjtes i gang søndag klokken 13.00.
  